Soektog na vermiste polisieman eindig tragiesAo. Sabelo Mali. Foto: Verskaf Die soektog na ŉ beampte van die Oos-Londen-polisie se misdaadintelligensie-eenheid het tragies tot ŉ einde gekom toe sy liggaam Vrydag geïdentifiseer is. Ao. Sabelo Mali, wat woonagtig was in die Ngxwalane-nedersetting buite King William’s Town in die Oos-Kaap, is Dinsdag omstreeks 07:00 vir die laaste keer lewend gesien toe hy op pad was werk toe. Kapt. Khaya Tonjeni, polisiewoordvoerder, het Vrydag gesê Mali se liggaam is Donderdag deur lede van die Punzana-gemeenskap in ŉ bebosde gebied gevind. “Hulle het die polisie ontbied en die liggaam is uit die bosse gehaal, en hy is Vrydagoggend geïdentifiseer. Hy het ŉ koeëlwond aan sy bolyf opgedoen,” het Tonjeni gesê. Die polisie ondersoek ŉ saak van moord.